Maria Lund har kroniske smerter og gik derfor til kropsterapeut for at få lindret dem. Men den tredje behandling tog en uventet drejning. - Lige pludselig putter han sine fingre op i min skede og begynder at massere mig indvendigt, fortæller Maria Lund. Da det skete, sagde Maria Lund ikke stop. Hendes krop frøs, forklarer hun. - Da det går op for mig, at det her er ikke behandling, der kan jeg ikke gøre noget. Jeg ligger der bare. Frosset. Og tænker bare få det her til at stoppe, fortæller Maria Lund På anklagebænken i en anden sag Som teenager var hun udsat for et seksuelt overgreb, og det havde hun betroet behandleren, fortæller hun. Maria Lund mener, at behandleren brugte den viden. - Jeg havde fortalt ham om de her ting. Han har vidst, at jeg var et nemt offer, føler jeg, siger Maria Lund. Den mandlige behandler har over for politiet i en afhøring bekræftet, at han har haft fingrene oppe i Maria Lunds skede: ifølge ham var det i dette tilfælde en del af behandlingen. Maria Lund meldte behandleren til politiet, men anklagemyndigheden har afvist sagen med henvisning til, at hun havde samtykket undervejs. Behandleren var i dag i retten for at have blufærdighedskrænket en anden klient. En kvinde fra Thisted har anmeldt kropsterapeuten for at have befamlet hende på brysterne og omkring skridtet. Maria vil have sagen genoptaget Maria Lund mener også, at behandleren burde blive retsforfulgt i hendes sag. - Jeg vil gerne have, at min sag bliver genåbnet og koblet på den sag, der kører lige nu, for det er jo samme behandler. I mit tilfælde er han bare gået hele vejen, fordi jeg ikke fik sagt fra i tide, fortæller Maria Lund. Men kan du forstå, at det er svært for anklagemyndigheden at løfte bevisbyrden, når du erkender, at du sagde ja? - Ja, det kan jeg godt, men jeg synes bare, man skal kigge på den situation, hvor samtykket er givet i. Det her var jo ikke i et soveværelse. Det skete, imens jeg var klient på en behandlerbriks med en professionel kropsterapeut. Jeg har ikke booket en tid til et eller andet seksuelt, siger Maria Lund. Forening bakker Maria op Helle Cleo Borrowman er forperson for Landsforeningen Spor, som er en forening for mennesker, der i barndom eller ungdom er blevet udsat for overgreb. Hun bakker op om Maria Lunds budskab: - Jeg mener, der er behov for at se på lovgivningen på det her område, så det bliver strafbart for behandleren at indlede en seksuel relation i et behandlerrum. Dér er der nemlig en ulig relation, så der er det ikke nødvendigvis sådan, at en klient kan sige nej, siger forpersonen. Dommen i den nuværende retssag mod kropsbehandleren forventes at falde fredag i næste uge. Anklagemyndigheden går efter fængselsstraf, mens behandleren nægter sig skyldig. Den sigtedes forsvarsadvokat har ikke ønsket at udtale sig.

Referat:
En kropsterapeut sidder nu på anklagebænken for at have blufærdighedskrænke en kvindelig klient. Maria Lund mener, hun er blevet krænket af den samme behandler.